Suomalaispoliitikot ihmettelevät Lavrovin vastauksia talvisodasta: ”Huolestuttavaa, jos Venäjän ulkoministeri ei tiedä”

Suomalaiset poliitikot ihmettelevät Venäjän ulkoministerin vastauksia talvisodan syttymisestä.

Ilta-Sanomat kertoi maanantaina Venäjän ulkoministeri Sergei Lavrovin kommenteista talvisodan syttymisestä ja Mainilan laukausten alkuperästä.

Lavrov ei antanut lehdistötilaisuudessaan Moskovassa selkeää vastausta IS:n kysymykseen siitä, kuka aloitti sodan.

Lavrovin mukaan ei ole diplomaattien asia pohtia tai ratkaista, kuka alkoi ampua ensin.

– Historioitsijoiden täytyy ratkaista se, Lavrov sanoi.

Lavrov kertoi olevansa myös valmis siihen, että suomalaiset ja venäläiset historioitsijat perustaisivat talvisodan historian tutkimista varten yhteisen komission.

– Sitä paitsi meillä on monien maiden kanssa yhteisiä komissioita historioitsijoiden kanssa. Minulla ei olisi mitään sitä vastaan, vaikka me perustaisimme sellaisen myös Suomen kanssa, Lavrov ehdotti.

Ilta-Sanomat kysyi eduskunnan ulkoasiainvaliokunnan jäsenten mielipiteitä Lavrovin näkemykseen talvisodan syttymisestä ja historioitsijoiden komissiosta.

Ulkoasiainvaliokunnan jäsen, kansanedustaja Ben Zyskowicz (kok) ihmetteli Lavrovin lausuntoja.

– On minusta huolestuttavaa, jos Venäjän ulkoministeri ei tiedä, kumpi osapuoli aloitti talvisodan, Zyskowicz sanoi.

–Huolestuttavaa, Ben Zyskowicz sanoo.­

Zyskowicz arvioi Lavrovin vastauksen talvisodan syttymisestä merkinneen väistämistä ”kiistattomien tosiasioiden” edessä.

Zyskowiczin mielestä Lavrovin esiin nostamaan historiakomissioon liittyy kysymyksiä.

– Jos venäläiset tutkijat voivat osallistua siihen hallinnosta riippumattomasti ja heidän tarkoituksensa olisi yhdessä suomalaisten historiantutkijoiden kanssa etsiä totuutta maidemme historiasta, sellaista yhteistyötä vastaan ei voi olla mitään.

Uhkana voisi kuitenkin olla, että komissiota käytettäisiin virheellisen historian esittämiseen.

– Jos sen sijaan on tarkoitus, että tällaisen komission tai toimikunnan venäläiset osapuolet tulevat sinne toistamaan Neuvostoliiton aikaisia valheita, jotka nykyhallinto näyttää pikkuhiljaa palauttavan uudelleen kunniaan, sellaisen valehtelijoiden klubin kanssa ei ole mitään aihetta kokoontua.

Ilta-Sanomat kysyi Zyskowiczilta, pitäisikö Suomen valtion vastata jotenkin ulkoministeri Lavrovin esiin ottamaan ajatukseen tutkijoiden historiakomissiosta.

– Jollain tavoin voi olla hyödyllistä ja kohteliasta tätä asiaa kommentoida esimerkiksi ulkoministeriössä tai historiantutkijoiden toimesta, Zyskowicz arvioi.

Eduskunnan ulkoasiainvaliokunnan puheenjohtaja, kansanedustaja Matti Vanhasen (kesk) mielestä historiantutkimuksessa tutkijat voivat käydä tutkimukselle ominaista vapaata vuoropuhelua.

– Minusta emme tarvitse valtioiden antamaa mandaattia tutkia. Tutkijoilla on vapaa mandaatti, Vanhanen kertoi.

–Emme hyökänneet, toteaa Matti Vanhanen.­

Vanhanen muistuttaa, että historiantutkimus on jo selvittänyt tarkkaan talvisodan taustoja.

– Tutkimus on valottanut tavattoman laajasti talvisodan taustat ja Neuvostoliiton ja Saksan ennen sotaa laatima salainen sopimus etupiireistä on sittemmin tullut julkiseksi. Suomi kävi talvisodassa puolustussotaa. Emme olleet hyökkääjä. Historian kanssa on hyvä olla sinut, mutta tärkeintä on, että nykyhetkessä ja tulevaisuudessa voimme jatkaa kymmenien vuosien aikana kehittynyttä yhteistyötä.

Ulkoasianvaliokunnan jäsen, kansanedustaja Paavo Arhinmäki (vas) kummeksuu Lavrovin näkemyksiä talvisodan syttymisestä ja komissiosta.

–Erikoista, kommentoi Paavo Arhinmäki.­

” Kai siitä nyt on ollut vuosikymmeniä historioitsijoiden keskuudessa yksimielisyys, että Mainilan laukaukset olivat Neuvostoliiton provokaatio.

– Pidän Lavrovin pohdintaa ja esitystä erikoisena. Kai siitä nyt on ollut vuosikymmeniä historioitsijoiden keskuudessa yksimielisyys, että Mainilan laukaukset olivat Neuvostoliiton provokaatio. Yhtä lailla kuin ajopuuteoria on hylätty jo vuosikymmeniä sitten, Arhinmäki kertoi.